Di tefsut taberkant, deg 2001, adabu yesseɣli acḥal d tamegreṭ seg Yeqbayliyen. “Izzayriyen” nniḍen kra ssusmen, ur ten-id-yuli wawal, kra nniḍen nnan “Ccah deg-sen”. Maca ɣef temsalt n “watmaten-nsen” ifalisṭiniyen bedden-d yakk am yiwen ɣer tama-nsen. Iqbayliyen “uwdayen”, “iḥerkiyen”, “iedawen n Rebbi”, anef-asen ad negren. Yettuɣaḍ lḥal mi ara iwali yiwen ayen akk iɣef yefka tudert-is yewwi-t ubeḥri. Tamurt n Yeqbayliyen tefka-d ilmeẓyen-is d asfel ilmend n timunnent n Lezzayer (900 000 seg 1 500 00 n yimeɣrasen n tegrawla n 54 akken d-yeqqar uɣlif n yigrawliwen), syinakkin tefka-d arraw n yimeɣrasen-a d asfel ilmend n tugdut n tmurt i d-ḥellan baba-tsen, taggara i d-terbeḥ ala rregmat d tsusmi mgal tamḥeqranit i d-sersen fell-as at udabu, wid ur yeneettaben ara ɣef Lezzayer. Dɣa, azgen ameqqran seg wat udabu-a llan deg berra asmi yeṭṭerḍiq ukarṭuc. Ayen immeyyel wezger, d aɣyul i t-ieelfen.
Tiyita qerriḥen i tečča Tmurt n Yeqbayliyen deg 2001-nni, lemmer teḍra-d deg kra n tmurt nniḍen, tili arraw-is uzzlen s tɣawalt ɣer trefdawt n sslaḥ, wer tuzzya tunnḍa, i wakken ttar ad sen-d-yuɣal, yerna medden yakk ad sen-fken azref, yiwen ur ten-yesseḍlam. Wissen kan d acu n leeqel i d-yersen ɣef Yeqbayliyen, almi ur d-kkiren ara s ibeckiḍen-nsen. Lḥaṣun ur ddimen ara sslaḥ, maca kkren-d s tikti n tedsimant neɣ timanit akken i s-isemma umussu n MAK. Ulayɣer adebbuz d yidammen, mi ara abrid n talwit yezmer ad yessuffeɣ.
Tikti tlul-d, llan wid i tt-id-yemmugren s wul, llan wid i tt-yekkukran, uggaden mačči d abrid yessufuɣen, akken llan daɣen wid iɣef ur teffiɣ ara, imi uggaden ɣef seaya-nsen neɣ amkan-nsen. Maca wid i d-yessekren tikti-a tamaynut deg wannar asertan aqbayli gemnen ɣef waya, ẓran belli tikti i wakken ad tessaɣ deg Tmurt, i wakken ad s-d-gren iɣallen yemdanen, yessefk-as akud. Tura eeddan 09 iseggasen, wissen anda i yewweḍ umussu n MAK d tifrat i d-yessumer ?!
Ass-a, aṭas n temsal i ibeddlen deg tsertit taqbaylit: Ass-a, Iqbayliyen, ɣas mačči yakk maca aṭas deg-sen, ẓran aziɣen ula d nutni d AΓREF. Tutlayt-nsen aziɣen d TAQBAYLIT mačči d tamaziɣt. Γur-sen tamurt d TAMURT N YEQBAYLIYEN. Ass-a, Tamurt n Yeqbayliyen ɣur-s ula d tasertit tagraɣlant. Ula ɣer ONU tewweḍ, yerna temmeslay-d s teqbaylit, ɣas ma drus kan. Ass-a, taqbaylit uɣalen ttarun-tt ula d ikabaren deg ulɣuyen-nsen. Aya yakk d amennuɣ n MAK i t-id-iḥettmen, yerna deg drus kan n wakud, deg 09 iseggasen kan. Mazal lxir ar zdat !!
I kuwi (kunemti) d acu i tennam(t) ?
{{Sɣur Amyaru}}
kab_Latn kab_Latn kab_Latn kab_Latn kab_Latn kab_Latn